Dôvodová správa

A. Všeobecná časť

Návrh vyhlášky Ministerstva zdravotníctva Slovenskej republiky, ktorou sa ustanovuje zoznam farmaceuticko-nákladových skupín, diagnostických skupín, diagnosticko-nákladových skupín a nákladových skupín zdravotníckych pomôcok na rok 2027, vypracovalo Ministerstvo zdravotníctva Slovenskej republiky na základe splnomocňovacieho ustanovenia § 28 ods. 12 písm. b), d) a e) zákona č. 580/2004 Z. z. o zdravotnom poistení a o zmene zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov.  

Zavedením zoznamu farmaceuticko–nákladových skupín (prediktor chorobnosti), diagnostických skupín, diagnosticko-nákladových skupín a nákladových skupín zdravotníckych pomôcok dochádza k zlepšeniu  prerozdeľovacieho mechanizmu medzi zdravotnými poisťovňami. Zdroje budú adresnejšie nasmerované chorým, a teda nákladnejším poistencom.

Prijatie predloženého návrhu vyhlášky nebude mať vplyv na rozpočet verejnej správy, nebude mať vplyv na podnikateľské prostredie, nebude mať sociálne vplyvy a vplyv na životné prostredie, informatizáciu spoločnosti a ani vplyvy na služby verejnej správy pre občana ani vplyv na manželstvo, rodičovstvo a rodinu.

Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi Slovenskej republiky a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh vyhlášky nie je predmetom vnútrokomunitárneho pripomienkového konania.



